Молдовада узумдан юқори ҳосил кутилмоқда • EastFruit\nБош саҳифа › Махсус › Молдовада узумдан юқори ҳосил кутилмоқда\nМуаллиф: EastFruit 16 Июн 21 17 Июн 21 01\nУзум етиштирувчилар ассоциацияси мутахассислари фикрига кўра, аксарият узумзорлар ҳолати яхши бўлгани боис сўнгги уч йилдаги ўртача кўрсаткичдан тахминан 15-20 фоиз кўпроқ ҳосил олиниши кутилмоқда. Ушбу даврда республикада серҳосил узум экилган майдонлар 17 минг гектарни ташкил этган. 2020 йилда улардан 70 минг тонна, 2019 йилда – 112 минг тонна, 2018 йилда эса 126 минг тонна ҳосил олинди.\nҚиш, куз ва баҳор фаслидаги ёғингарчиликларнинг кўплиги узум ҳосилининг унумдорлигига сабаб бўлди. Аксарият узум етиштирувчилар фикрига кўра, ёздаги ёғингарчиликни ҳам ортиқча деб бўлмайди. Мамлакатнинг айрим жанубий минтақаларида узумзорлар остидаги тупроқдаги намлик захиралари фақат 50-70 см қатламда юқори бўлишига оид далиллар мавжуд.\nҲар қандай ҳолатда ҳам, ҳосил миқдори ва сифати асосан узум етиштирувчиларнинг ёғингарчилик ҳамда узумнинг гуллаш вақтида тўғри, шу билан бирга етарлича санитария ишловига боғлиқ. Шунингдек, ёз фаслида ҳаво ҳарорати нисбатан паст бўлгани боис дўл ёғиш эҳтимоли ҳам катта бўлади.\nБаҳор сўнгидаги салқин кунлар ва ёз фаслининг бошланиши Молдовада узумнинг пишиб етилиши ҳамда ҳосилни йиғиш даврини тахминан икки ҳафтага кечиктириши аниқ. Мамлакатдаги узумчилик соҳасидаги мутахассисларнинг фикрига кўра, буни ҳатто афзалликлари ҳам бор. Аввалги мавсумларда йиғим-терим одатдагидан эрта бошлангани сабабли узум етиштирувчилар ҳосилнинг бир қисмини бир неча ҳафта ёки ундан кўпроқ вақт давомида сақлашига тўғри келган – яъни, экспорт учун узумнинг катта партиялари нархи келиб чиққунига қадар. Бу ҳолат маҳсулот етказиб берилиши вақтида узум сифатининг маълум даражада пасайишига олиб келди. Жорий йилда савдонинг кеч бошланиши ҳисобига маҳсулотни бозордаги қулай даврда сотиш учун сақланган муддати қисқароқ бўлиши мумкин.\nМолдовада 2021 йилда қовун етиштириш кескин камаяди


ФИФАнинг собиқ вице-президенти бир умрга футболдан четлаштирилди\n18:20 / 29.09.2015\nХалқаро футбол федерациялар Ассоциациясининг (ФИФА) собиқ вице-президенти Жек Уорнер мазкур спорт туридаги фаолиятидан бутун умрга четлаштирилди. Бу ҳақда ташкилот расмий сайтида хабар қолдирилган.\n«Уорнер ФИФА ва КОНКАКАФ минтақасининг расмий вакили сифатида бир неча маротаба қонунбузарлик ҳолатларига йўл қўйган. Футбол мансабдори сифатида ноқонуний пул муносабатларида асосий роллардан бирини бажарган», — дейилади ташкилотнинг ахлоқ қўмитаси тергов палатаси ҳисоботида.\nАҚШ ҳукумати фибиргарлик, товламачилик ва пул ювиш каби бир қатор жиноятларни содир этишда айбланаётган Уорнернинг Америкага экстрадиция қилиниши бўйича эшитуви 2 декабрь куни ўқиб эшиттирилади.\nЭслатиб ўтамиз, жорий йилнинг 27 май куни АҚШ берган баёнот асосида ФИФАнинг 14 нафар аъзоси коррупцияда айбланиб, ташкилотнинг Цюрихдаги офисида ҳибсга олинганди. АҚШ Адлия вазирлиги берган ахборотга кўра, улар 24 йил ичида жами 150 миллион доллар атрофида пора олишган.\nМаълумот учун, Уорнер Шимолий ва Марказий Америка ҳамда Кариб ҳавзаси мамлакатлари футбол Конфедерациясини (КОНКАКАФ) 1990 йилдан 2011 йилга қадар бошқариб келган. ФИФА вице-президенти сифатида эса Уорнер 1997-2011 йиллар давомида фаолият кўрсатган.


Янгиликлар — Страница 4 — Ko'kaldosh\n«Кўкалдош» ўрта махсус ислом билим юрти жамоаси Таълим ва кадрлар тайёрлаш бўлими мудири Салоҳиддин Шерхоновнинг синглиси Иботова Зебохоннинг вафоти муносабати билан чуқур таъзия изҳор этади. Аллоҳ таоло марҳуманинг барча хайрли ишлари ва солиҳ амалларини ҳусни қабул айлаб, Ўз мағфиратига олсин. Охиратларини обод қилиб, ажру мукофотларини кўпайтирсин ва яқинларига чиройли сабр берсин. Иннаа лиллааҳи ва иннаа\nҲозирги кунда юксак эстетик қийматга эга бўлган миллий ҳунармандчилик турларини рағбатлантириш, қайта тиклаш ва ривожлантириш, қадимги бадиий-ҳунармандчилик мактабларининг анъаналарини сақлаб қолиш муҳим вазифа ҳисобланади. Мазкур соҳадаги ишларни узвий давом эттириш ҳамда Наврўз умумхалқ байрами муносабати билан “Кўкалдош” ўрта махсус ислом билим юртида Ўзбекистон “Миллий тикланиш” демократик партияси Тошкент шаҳар кенгаши, Ўзбекистон Республикаси “Ҳунармандлар уюшмаси” Тошкент\nҚуръонсиз киши руҳсиз тана кабидир. Мусулмон кишининг мусулмон эканлиги унинг Қуръонга бўлган муҳаббатида акс топади. Уламолар Қуръони каримга жуда муҳаббатли бўлишган. Алҳамдулиллаҳ, бизнинг ҳам Қуръони каримга муҳаббатимиз чексиз! Киши Қуръони каримга муҳаббати янада кучайишлигини ҳоҳласа, уни тадаббур ва маъноларини тушуниб ўқимоқлиги лозим! Қуйида уламоларимизнинг Қуръони карим ҳақида айтган гапларига назар ташласак: Яҳё ибн Жало\nСизни оғриқлар синдираёздими? Дарду-аламлар ҳолдан тойдирдими? Касаллик туфайли ҳаёт рангсиз тус олгандек туюляптими? Шифокорларга мурожаат қилишдан, шифохонама-шифохона юришдан чарчадингизми? Турли хил касалликлар билан мурожаат қилиб борганингиз, клиникалар номларию-саналари хотирангизда чалкашиб кетдими? Шундай бўлса, руҳингизни-вужудингизни чарчоқлар-у хасталикларидан халос қиладиган нарсага сизни йўллаб қўяйми? У Аллоҳнинг “Шофий” исми… Хорғин нафсингизга имкон беринг, нафасларини жамласин. Чунки сиз ҳозир\nТалабаларнинг касбий маҳорати бўйича билим ва кўникмаларини ошириш, муомала маданияти ва ўз касбига бўлган масъулиятини янада ошириш мақсадида кўпгина ишлар амалга ошириб келинмоқда. Ўзбекистон мусулмонлари идорасининг малакавий амалиётни ўташ тартиби тўғрисидаги Низоми ҳамда 2018 йил 30 августдаги диний таълим муассасаларида ўқув жараёнини ташкил этиш тўғрисидаги жадвалига асосан жорий йил 25 мартдан 20 апрелга қадар билим\n Ўзбекистон мусулмонлари идораси «Кўкалдош» ўрта махсус ислом таълим муассасаси жамоаси билим юрти ходимаси Аҳмадалиева Шоҳиданинг опалари вафоти муносабати билан унга ва оила аъзоларига чуқур таъзия изҳор этади. Аллоҳ таоло марҳуманинг барча хайрли ишлари ва солиҳ амалларини ҳусни қабул айлаб, Ўз мағфиратига олсин. Охиратларини обод қилиб, ажру мукофотларини кўпайтирсин ва яқинларига чиройли сабр берсин. Иннаа\nУсмон Мусҳафига зиёрат


ҚАЗО ВА КАФФОРАТГА ОИД САВОЛ - ЖАВОБЛАР - Mehrob.uz\nНасуҳ тавба – энг самимий, ҳақиқий тавбадир\nМақолалар access_time23-октябрь 2018, 14:19\nАзизлар, барчамиз яхши биламизки, тавба ҳар хил бўлади. Буни тасаввуф аҳли,…\nҚАЗО ВА КАФФОРАТГА ОИД САВОЛ - ЖАВОБЛАР\naccess_time17-апрел, 13:34 visibility467\nЖавоб: рўза бузилган ҳар қандай ҳолатда қазосини тутиш вожиб бўлади, лекин қуйидаги ҳолатларда қазо билан бирга каффорат ҳам вожиб бўлади?\n– рўзани суратан бузиш (томоқдан бирор нарса ўтиши, икки йўлдан бирига жимоъ қилиш). Томоқдан бошқа йўлдан, масалан, бурун, қулоқ, аёлнинг олди, эркагу аёлнинг орқасидан дори ёки шу каби нарса кирса, фақат қазо лозим бўлади, каффорат вожиб бўлмайди .\n– рўзани маънан бузиш (баданга манфаат бер, озуқа ёки даво бўладиган, лаззат ҳосил қиладиган, инсон таъби ейишга мойил бўладиган нарсаларнинг томоқдан ўтиши). Озуқа ёки даво бўлмаган, инсон таъби ейишга мойил бўлмайдиган (тош, кесак, тиш ковагидаги каби) нарсалар томоқдан ўтса, қазо лозим бўлиб, каффорат вожиб бўлмайди. Зеро, бу ҳолатлар ейиш бўлса ҳам, озуқа ейиш ҳисобланмайди (доимо кесак еб юрадиганлар бундан мустасно);\n– рўзани қасдан бузиш (адашиб эмас).\nТаҳорат ёки ғусл қилаётганда беихтиёр томоқдан сув ўтиб кетса, қазо лозим бўлиб , каффорат вожиб бўлмайди.\nРўзадорлигини унутиб, еб-ичиб қўйса, ёғаётган ёмғир томчиларини ютиб юборса қазо ҳам, каффорат ҳам вожиб бўлмайди.\n– рўзани мусофир ё бемор бўлмай туриб бузиш. Агар мусофир ё бемор бўлатуриб рўза тутса - ю , кейин рўзасини очиб юборса, қазо лозим бўлади, каффорат вожиб бўлмайди.\n– cубҳи содиқдан аввал ният қилинган рўзани бузиш.\nСубҳи содиқдан кейин ният қилиб, кейин рўзасини очиб юборса, каффорат вожиб бўлмайди.\nСавол: рўзанинг каффорати қандай адо этилади?\nЖавоб: 1) бир қул озод қилиш; 2) қулга имконияти бўлмаса, кетма-кет икки ой рўза тутиш (алоҳида бир кун қазоси ҳам тутилади); 3) бунга ҳам имконияти бўлмаса, олтмиш кишини эрталаб ва кечқурун таомлантириш;\n«Бир одам Набий соллаллоҳу алайҳи васалламнинг ҳузурларига келиб, «Ҳалок бўлдим, эй Аллоҳнинг Расули !» деди. « Сени нима ҳалок қилди?» дедилар. «Рамазонда хотинимга яқинлик қилиб чиқиб қўйдим», деди. «Озод қилишга қул топа оласанми?» дедилар. «Йўқ», деди. «Икки ой кетма - кет рўза тута оласанми?» дедилар. «Йўқ», деди. «Олтмиш мискинга таом беришга нарса топа оласанми?» дедилар. «Йўқ», деди. Сўнгра кутиб ўтирди. Шу пайт Пайғамбар соллаллоҳу алайҳи васалламга бир замбил хурмо келтирилди. У зот (ҳалиги одамга) «Мана буни садақа қилиб юбор», дедилар. «Эй Аллоҳнинг Расули, ўзимдан ҳам фақирроққами? Аллоҳга қасамки, унинг (Мадинанинг) икки чети орасида биздан кўра муҳтожроқ хонадон йўқ», деди. Шунда Пайғамбар соллаллоҳу алайҳи васаллам кулиб юбордилар, ҳатто тишларининг оқи кўриниб кетди. Сўнгра: «Бор, уни аҳлингга таом қилиб бер», дедилар».\nСавол: зиммасига каффорат лозим бўлган киши икки ой кетма-кет рўза тутмай, олтмишта мискинни таомлантирса ҳам бўладими?\nЖавоб: рўза тутишга қодир бўлатуриб таомлантириш билан каффорат адо бўлмайди.\nКаффоратни адо қилиш учун аввало бир қул озод қилиш керак. Бунга имкони бўлмаса, икки ой кетма-кет рўза тутиши керак. Бунга ҳам қодир бўлмаса олтмишта мискинни таомлантириши керак.\nСавол: Рамазоннинг қазоси ва каффоратини тутаётган киши субҳи содиққача ният қилишга улгурмаса нима қилади?\nЖавоб: Рамазоннинг қазоси ва каффоратини тутаётган киши субҳи содиқ кирмасидан аввал рўза тутишни ният қилиши шарт. Агар субҳи содиқдан кейин ният қилса, нияти эътиборли бўлмайди.\nШунинг учун саҳарликка тура олмай қолишидан қўрққан киши қуёш ботганидан кейин «Эртанги куннинг қазо ва каффоратини тутишни ният қилдим», деса кифоя. «Эртага рўза тутаман, иншааллоҳ», деса нияти дуруст бўлади.\nСавол: икки ой каффорат рўзасини тутаётган киши ўртада бемор бўлиб қолса нима қилади?\nЖавоб: беморлиги туфайли каффорат рўзани охиригача тута олмай қолган киши соғайиб кетгач, бошидан бошлаб икки ой рўза тутади. Каффорат рўзасини тутаётган эркак ёки аёл қайсидир узр туфайли икки ой ичида бирор кун рўзасини очиб юборса, яна қайтадан бошлайди. Лекин аёлнинг ҳайз кўриши бундан мустаснодир. Нифос эса мустасно эмас.\nСавол: қасддан бир неча рўзасини очиб юборган кишига неча марта каффорат лозим бўлади?\nЖавоб: бир Рамазон ойининг бир неча кунлик рўзасини қасддан очган кишига битта каффорат кифоя қилади. Бир неча Рамазон ойининг рўзаларини қасддан очган кишига ҳар бир Рамазон ойи учун алоҳида-алоҳида каффорат лозим бўлади.\nУламолар бир Рамазон ойининг бир кунида бир неча бор еб-ичиб қўйиб, рўзасини қасддан очиб юборган кишининг битта каффорат тўлаши борасида иттифоқ қилишган.\nСавол: каффорат вожиб бўлишини билмай, Рамазоннинг рўзасини қасддан бузиб қўйган кишига ҳам каффорат лозим бўладими?\nЖавоб: Рамазон рўзасини қасддан бузган кишига каффорат лозим бўлади. Бунинг ҳукмини билмаслиги узр саналмайди. Ким икки йўлнинг бирига қасддан яқинлик қилса, озуқа ёки даво бўладиган нарсани еб-ичиб қўйса, зиммасига қазо ва каффорат лозим бўлади.\nБунда аввало бир қул озод қилади. Бунга имкони бўлмаса, икки ой кетма-кет рўза тутиб беради. Унга ҳам қодир бўлмаса, олтмиш мискинни тўйдиради.\nСавол: эр аёлини мажбурлаб яқинлик қилса, аёлга ҳам каффорат лозим бўладими?\nЖавоб: аёл ҳам бошидан хоҳлаб рози бўлса, қазо ҳам, каффорат ҳам лозим бўлади. Агар аввалида рози бўлмай, эр яқинликни бошлаб юборганидан кейин рози бўлса қазо лозим бўлиб каффорот лозим бўлмайди.


Kutubxona - Anvar Obidjon. Menga til oʻrgatmoqchi boʻlishgani (hajviya) / Kiril\nSiz shu sahifadasiz: Anvar Obidjon. Menga til oʻrgatmoqchi boʻlishgani (hajviya) / Kiril\nАсар номи Менга тил ўргатмоқчи бўлишгани (ҳажвия)\nМенга тил ўргатмоқчи бўлишгани (ҳажвия)\nХолисанлилло айтганда, рус тили дарсининг ўзиям мана мундоқ етиб турувди, яна чет тили қўшилди– франтсузча. Она тилимиздан фарқи шуки, шаҳардан тўртта ўзбекча сўзни ёдлаб келган бўянчоқ ўқитувчимиз: «Мактаб тамом, ҳамма – далага!» – деса, биз: «Бонжур, мадам, бонжур!» – деймиз.\n«Фаранг аямиз» бешинчи синфгача амаллаб чидади– бир ёқдан қишлоқда яшаш азоби, иккинчи ёқдан у юз хил савол беради-ю, жавоб ўша-ўша: «Бонжур, мадам, бонжур». Охири келган жойига қараб қочворди.\nОлтинчи синфда инглизча ўргатадиганни топиб келишиб, тағин бизга тиқиштиришди. «Бунисининг жони ҳарқалай қирқта эмасдир-ов, кўрамиз-да», деган эдик, худди айтганимиз бўлди. Аммо, шундаям тинчимадик – еттинчида ҳиндчани, саккизинчида хитойчани «шудгорлаш»га уриниб кўрдик. Бунинг устига математика бор денг. Менга қолса, ҳатто геометрияю тригонометрияни ҳам чет тили ҳисобига қўшворардим. Масалан, қовоқчўмич юнончада нима дейилишини биласизмии? Билмайсиз! «Котангенс»ни-чи, туркийга ағдариб айтиш қўлингиздан келадими? Келмайди! Демак, иккаласиям бир гўр.\nТўққизинчи синфда чет тили ўқитувчиси топилмай, анча енгил тортиб юрдик. Лекин бир куни...\nБир куни Хомит-жарчи синфга учиб кириб, «немис келди, немис келди», деб шовқин солди. Томошага чиқиб «объект»ни ўраб олдик, у ҳайрон. Сочини сип-силлиқ тараб, ялмани ўртадан очганини ҳисобга олмаганда, турқида немиснинг «н» ҳарфи йўқ, жуда нари борса, ўзимизнинг озарбайжондир.\nАбдулла-элим унинг атрофида сурланганича айланиб чиққач, кинодагиларга ўхшатиб: «Ауфштейн!» деб қичқирган эди, немис уни ўзбекчалаб сўкди. Сўнг менга ўқрайиб, яна тилимизда дўқ урди:\n– Нега менга бақраясан?\n– Немисмисиз ахир? – деб сўрадим.\n– Ўзбекман, аҳмоқлар, – деди у, – сизларга немисчадан дарс бераман.\nШу куйи немисчани таталашга тушдик. Икки ой ўтиб-ўтмай марказдан комиссия келиб, чет тилини қандай ўзлаштираётганимизни текширди. Барваста бир аёл «пиш-пиш»лаб туриб, бехос савол ташлади:\n– Қани, болалар, ким жавоб қилади, «мен дарсни яхши биламан», дегани немисчада қандай айтилади?\nНомаълум аскар қабри устида тургандек жимиб кетдик. «Бир минут сукут сақлаш» ниҳоясига етгач, комиссия опа олдинги қаторда ўтирган Раҳим-пўмпага бармоқ ниқтади:\n– Сен айт.\n– Хенде хох! – деб дўриллади Раҳим-пўмпа.\nКомиссия опанинг қоши қанот ёйиб, киприклари пилпиллай бошлади:\n– Хенде хох, бу – «қўлингни кўтар», дегани шекилли?\n– Менам шуни айтяпман-да, – деди Раҳим-пўмпа. – Дарсни яхши билганлар доим қўлини кўтаради.\n«Немис акамиз» ҳам ўқув йили тугагунча зўрға тишини тишга босиб юрди. Ўнинчи синфда бутунлай чет тилисиз қолдик. Мактабнинг бош гўлахи бўлган Қори тоға аҳволимизга ўзича ачиниб, гоҳ директор, гоҳ ўринбосарнинг йўлини тўсар, «келинг, шу камбағалларга ўзим арабийни ўргатай, одам бўлишсин», деб тиқилинч қиларди.\nҚори тоға бекорга безовта бўлмаганини университетга келиб билдим – аттестатимда чет тилидан баҳо йўқлиги учун ҳужжатларимни қабул қилишмади, хорижий тил (қайси тиллигини аниқ кўрсатиб ўтирмадим) бўйича мустақил тайёрланганман, деб ректор номига ариза ёзганимдан кейингина, кириш имтиҳонларини топширишимга рухсат беришди.\nИншою тарихдан бир нав ўтиб олдим, гал чет тилига келди. Хорижий тиллардан имтиҳон қабул қилинаётган қаватга чиқсам, ўн тўртта хонада ўн тўрт хил лисондан синов кетаётган экан. Ҳар қайси эшик олдида гуруҳ-гуруҳ «умидвор»лар тизилиб турибди. Ҳар бир гуруҳнинг ортидан эринмай навбат олиб чиқдим. Биттаси менга анграйганича боқиб, «қилиғингизга тушунолмай турибмиз», деган эди, «менга барибир», деб қўяқолдим.\n– Ўн тўртта тилни ёппа биладиларми? – деб сўради у баттардан хайратланиб.\n– Аксинча, – дедим мен, – биттасиниям билмайман.\nНиҳоят эшиклардан бирига олдинроқ навбатим етди. Бу хонада испанчадан имтиҳон олинаётган экан, таваккалига кириб бордим. Ичимда бисмиллони айтиб, билет суғурдим. Бу орада ўқитувчи нимадир деган эди, яна таваккал қилиб, «раҳмат, домла, ишларим ёмонмас», дедим. Домла айнан ўша ғўлдирашини такрорлади. Бу сафар гапнинг оқимини ўзгартириб, «Фарғонаданман», деб кўрдим.\n– Фамилиянгни сўраяпман, – деди у ўзбекчалаб.\n– Фамилиям Гулматов.\n– Испанча айт!\n– Испанчадаям, форсчадаям, япончадаям Гулматов, – дедим.\nДомла хохолаб кулди.\n– Кайфиятим очилганидан фойдаланиб қол, деҳқонвачча, – дея мурувват ваъда қилди у. – Биттагина испанча сўз топиб айтолсанг, шартта «уч» қўйвораман.\nБирдан қаддимни ростладим. Ўнг қўлимни паншаханинг четки илгагига ўхшатиб юқорига кўтардим-да, қаттиқ мушт тугиб: «Рот фронт!» – деб бақирдим...\nЭ, афсус, минг афсус, меҳрибонларим мени одам қаторига қўшиш учун кўпдан-кўп пулларни совуришди, ҳар хил тилларни ўргатмоқчи бўлишди, уларнинг таъбири билан айтганда, ношудлик қилдим, бундан барибир иш чиқмади. Қайтага, калламда бориям чалкашиб кетди. Энди ҳаммасини йиғиштириб қўйиб, одмигина бўлса ҳам, ўзимга қулайроғини яхшилаб ўрганмоқчиман– яъни ўзбекчани.\n"http://www.kutubxona.com/wiki/index.php?title=Anvar_Obidjon._Menga_til_oʻrgatmoqchi_boʻlishgani_(hajviya)_/_Kiril&oldid=2278" dan olindi


Саҳифа: Наср / 10-09-2020, 20:12 / 197\nБолалигимни эсласам негадир тарғил сигиримнинг шохлари кўз олдимга келаверади. Аслида унинг эгри шохларини тушимда кўрганман. Қандай қилиб дейсизми?\nҚишлоқнинг четидан, кенг пахта даласининг шундоқ ёнидан ер олиб, у ерга иморат тиклаб кўчиб ўтдик. Дадам менга эрмак бўлади деб бир она-бола сигир олиб берди. Ҳар куни тушдан кейин ўртокларим Қобил, Нодир ва Салим билан биргаликда далага чиқамиз. Ҳаммамизнинг бир-иккитадан сигир-бузоғимиз бор. Ўйнаб-кулиб, дала ёнбағридан ўтган каттакон зовур ёқасида уларни ўтлатамиз. Баъзан ўт-ўланнинг қалин жойини танлаб, ўртасига қозиқ қоқамиз-да, говмишимизни узун арқон билан боғлаб қўямиз. Ўзимиз эса майсалар устига ёнбошлаб, осмонни томоша қиламиз. Оёқларимизни чалиштириб, оғзимизга ажриқнинг ингичка бандини солиб тилимиз билан айлантирганча, шундан ҳам ўзига хос бир таъм туйгандек бўламиз. Салим катталарга тақлид қилиб ажриқ шохчасини сигарадек лабига қўндиради.\n- Қобил, сен катта бўлсанг ким бўласан? – дейди у кўзларини юмиб олган Қобилга.\n- Нима эди? – терговчининг саволига жавоб бераётгандек ёқинқирамай гапиради Қобил.\n- Катта бўлганда ким бўлишингни билсанг, ўшанга қараб ҳаракат қиласан-да.\n- Мен прокурор бўлишни хоҳлайман. Болғачасини «тақ» этказиб столга бир урса, бутун зал жим бўлиб қолади. Елкасига ёпиниб оладиган қора кийимлари ҳам даҳшатли.\n- Ол-а… - кулиб юборди Салим, - Сен прокурор бўласанми? Иннайкейин, болғачани прокурор эмас, судя тақиллатади.\nҚобил ҳам бўш келмади:\n- Ишқилиб прокурорми, судями, адвокатми, бирортаси бўламан-да. Ўшанда мана шунақанги далада сигир боқиб юрган пайтларим тушга ўхшаб қолади.\n- Прокурор бўлиш учун кўп китоб ўқишинг, дадангни пулиям кўп бўлиши керак, танишларинг бўлмаса лавозиминг кўтарилмайди, - деди Салим чуқур бир хўрсиниб олиб, - Биздек дала болаларига йўл бўлсин. Фақат орзу қилиш мумкин.\nҚобил осмонга узоқ тикилиб, бир пас индамай қолди. Менимча, унинг орзуси жуда олис-олисдаги қўл етмас юлдуздек туюлиб кетди шекилли.\nСалим эса оғзидагини туфлаб нарига улоқтирди, ўрнидан туриб қулочини ёйди. Ботаётган қуёшга қараб қўлларини силкиди ва бақира бошлади:\n- Ҳе-ҳе-ҳей!!! Ҳе-е-ей! Ола-а-а-м! Мени эшитяпсанми-и-и?!!!\nБирданига ҳаммамиз ўрнимиздан туриб кетдик.\n- Нега бақирасан? Сигирларни чўчитиб юбординг, - деди боядан бери жимгина ётган Нодир.\nСалим унга парво қилмай овозининг борича бақиришда давом этди:\n- Мен кино юлдуз бўлама-а-а-н!!!\nБиз кула бошладик. Кино юлдуз ҳозирдан ўзини танитмоқчи оламга.\nЎша куни ҳамма ўз орзусини айтди. Нодир каттакон фирманинг директори бўлишни хоҳлар экан. Аммо мен айтмадим қандай орзуим борлигини. Чунки айтсам болалар устимдан кулиши мумкин. Тўғри-да, мен ҳеч качон прокурор бўлиш ҳақида ўйлаб кўрмаганман, кино юлдуз бўлишни-ку хаёлимга келтирмабман, директор бўлиш учун қандай фирма очиш кераклигиниям билмайман. Менинг орзуим ҳеч кимникига ўхшамайди. Бунақа орзуни хали бирорта синфдошим оғзидан эшитганим йўқ.\nКечқурун овқатдан кейин ўзимнинг хонамга кирдим. Жавондан севимли китобларимдан бири «Минг бир ҳадис»ни қўлимга олиб, диванга ўтирдим. Бир куни дарсда муаллимамиз «Кимда ким қирқ ҳадисни ёддан билса, жаннати бўлар экан», деганди. Ўша кундан бери ҳадис ёдлаш учун шу китобни ўқиётгандим. Бунгача уйимиздаги қанча-қанча китобларни ўқиб чиққанман. Аммо уларнинг ҳеч бири бунга ўхшамас экан. Ҳадис – пайғамбаримиз алайҳиссаломнинг бизга айтган муборак гаплари бўлиб, кўнглимга жуда ёқарди. Шу-шу ҳар куни кечқурун ҳеч бўлмаса битта ҳадисни ўқиб, кейин ухлайдиган бўлдим.\nЁзги таътил бошланди. Еттинчи синфни тугатдик. Энди мол боқишдан ташқари кўча чангитиб футбол ўйнаш, велосипед миниш, қишлоқ четидаги каттакон анҳорда чўмилишга ҳам вақтимиз бўларди.\nШундай кунларнинг бирида томорқага ўтиб кетаётсам, сигирим бир аҳволда менга қараб югуриб қолса бўладими? Кутилмаганда унинг бунақа важоҳатини кўриб қўрқиб кетдим. Аслида ундан ҳеч қачон қўрқмаганман. Бемалол бошини силаб, арқонидан ушлайман, ўзим ечиб, ўзим боғлайман. Дадамга кап-катта ёрдамчи бўлиб қолгандим. Унга нима бўлди экан? Наҳотки мени – ўз эгасини танимаса?\n- Хўш! Хўш!!! – дедим. Иккала қўлимни ҳам олдинга чўзиб, ўзим орқага тисарилдим. Қочмоқчи бўлдим, лекин негадир югуролмадим. Оёқларим ўзимга бўйсунмас, худди ерга ёпишиб қолгандек қимир этмасди.\nСигир мен томонга югуриб келди-да, тўғри қорнимга сузмоқчи бўлди. Ҳайрият, эпчиллик қилиб унинг иккала шохидан тутиб олдим. Малларанг боши шундоқ қорнимга тиралганча тўхтаб қолди. Мен бор кучимни йиғиб уни орқага итара бошладим. Нигоҳим эгри шохларининг ўртасига қадалган, жоним ва ҳаётим қил устида эди. Мана шу ҳолатда узоқ вақт туриб қолдим. Сигир ҳам, мен ҳам бир-биримизни қаттиқ итариб турардик. Орқам деворга қапишиб кетди. Бақирай десам оғзим елимлангандек очилмайди.\nБир пайт ғалати ахволга тушиб қолдим. қўлларимни ҳамон олдинга чўзганча бор кучим билан орқамга тираляпман-у, ҳеч қанақа сигир йўқ. Ие, сигир қаёққа кетди? Ҳозиргина шохларини тутиб тургандим-ку…\nБир пас ўзимга келолмай алахладим. Ҳаммаси туш экан. Ҳайрият… Совуқ терга ботиб кетибман, тилим эса танглайимга ёпишиб оғзим қуриб қолибди.\nҚизиқ… нега бунақа туш кўрдим? Сигирим жойида турибдимикан?\nЎзимга келгач, ташқарига чиқдим. Уйда ҳеч ким йўқ, ҳовлимиз иссиқдан дим бўлиб кетган. Муздек сувга юзимни ювдим. Кейин томорқага, тушимда мени қўрқитган сигиримнинг ёнига бордим. У қулоғини ликиллатиб чивинларни ҳайдаганча ўт чайнар эди. Шарпамни сезиб охурдан бошини кўтарди. Яқинроқ бориб унга яхшилаб қарадим.\n- Мени роса қўрқитдинг-а, жонивор. Юрагимни ёрдинг.\nУ эса гўё гапимни тушунгандек менга қараб чайналишда давом этди. Пешонасига қўниб олган каттакон пашшани бош силкиб ҳайдади, думини шапиллатиб у ёқ-бу ёғига урди. Ва яна охурга бошини тиқди.\nМен эса худди тушимда кўрган амалларни такрорлаб кўргим келди. Унинг эгри шохларидан ушладим. Сигирга бу ёқмади. Мен эса қўйиб юбормай, янаям қаттиқроқ ушладим. «Худди шундай бўлди, мана шундай ушлагандим», дедим ўзимга ўзим пичирлаб. Жудаям ғалати, нега бундай бўлди?\nУнга яхшилаб қарадим. Қарадим-у, бир нарсадан этим жунжикиб кетди. «Ё Худо!» деб юбордим бирдан. Шохларни қандай қўйиб юборганимни билмайман. У ҳамон боши охурда, пишиллаб ўт ер эди. Мен эса кўрган нарсамдан сесканиб орқага тисландим.\nОдатда итларни бўйнидан боғлашади, отларни тумшуғидан, сигирларни эса кўпинча шохидан. Шуниси қулай бўлса керак-да. Мен ҳам маллавойнинг шохларига арқон солгандим. Нотўғри боғлаган эканман, ҳар тортганимда у қисилиб-қисилиб, бечоранинг шохларини қирқа бошлабди. Анча азоб чекибди шўрлик, арқон бошининг деярли ярмига келиб қолибди. Секин ушлаб уни ечиб олмоқчи бўлдим. Қаёқда дейсиз, битиб кетибди, арқонни қўзғатиб бўлмади.\nНима қилсам экан? Шунинг учун тушимга кирибди-да?! Бечора… Тили бўлмаса унинг оғрияпти дегани…\nКўнглим бузилиб, оёғим шалвираб уйдан чиқдим. Тоғамнинг ёнига бордим. У ҳайвонлар тилини яхши билади. Тоғамга вазиятни тушунтирдим.\n- Майли, сен боравер, мен у-бу нарсаларимни олай, орқангдан етиб бораман, - деди тоғам\nМен яна сигиримнинг ёнига қайтдим. Пешонасини силаб унга ўзимча алланималар дея гапира бошладим. Ҳаял ўтмай тоғам ҳам етиб келди.\n- Вой бў-ў. Тоза азоб берибсизлар-ку бечорага!\nМен индамай ерга қарадим.\n- Ким боғлаганди?\n-Йўғонроқ арқон йўқмиди, сигирниям шунақа ип билан боғлайдими? Хаҳ, сизлар…\nТоғам унинг пешонасидан ушлади.\n- Пичоқ олиб кел, - деди менга.\nМен пичоқнинг номини эшитиб этим музлади. Тоғам буни сезиб кулди:\n- Қўрқма, арқонни кесишамиз, сигирни эмас.\nМен «Ҳозир», дедим-у, пичок келтирдим. Қолганини томоша қилишга тоқатим етмайди. Ортимга бурилиб дарвоза ёнига келиб ўтирдим. Худди менинг бошим ичидан арқон суғуриб олинаётгандек оғриқни ҳис қилиб жоним қийналарди. Бир оздан кейин тоғамнинг чақирганини эшитдим.\nТоғам қўлида конга бўялган бир парча ингичка арқонни менга узатиб турарди:\n- Буни қара, нима қилгансан?!\nСеррайиб туриб колдим. Сигиримнинг боши ўнг томонидан ярмигача арралангандек, шохларининг ости кўндалангига очиқ. Юнглари қонталаш бўлиб ётари.\nБу воқеага анча йиллар бўлиб кетди. Дўстим Қобил ҳақиқатан прокурор бўлди, Салим кино юлдуз бўлмаса ҳам, ҳарқалай Тошкентдаги катта бир театрда ишлайди. Мен бўлсам … ўшанда авлиё бўлишни орзу қилардим. Шу кунгача кўплаб туш кўрдим ва уларнинг ҳаммаси ўнгидан келди. Мен тушларга ишонаман.\nТеглар: Туш ТАНЛОВ наср ёшлик илҳомлари Одинахон Абдураҳимова\nСамалётга айланган (дўст)


“Мегапланет” савдо марказидаги “қаттиқ режим”\n2011 йилнинг декабр ойида пойига буқа сўйилиб¸ катта тантаналар билан очилган “Мегапланет” гипермаркети шаҳардаги савдо-сотиқ маданиятининг намунаси бўлажаги ваъда қилинган эди. Аммо бу ваъда амалга ошмаган кўринади.\nТошкентнинг Юнусобод туманида жойлашган “Мегапланет” савдо маркази пойтахтдаги илк гипермаркет, дея реклама қилинади.\n50дан зиëд кичик дўконлар¸ кинотеатр ва кўнгилочар масканларидан таркиб топган тўрт қаватлик “Мегапланет” савдо маркази “фаровонлик сайëраси” деган жумлани ўзига шиор қилган.\nТашқаридан “фаровонлик сайëраси” тарзида ярқираб кўринадиган савдо маркази ичидаги ишчилар ва иш берувчилар¸ ижарачилар ҳамда соҳиблар ўртасидаги низолар ҳақидаги гап-сўзлар гипермат очилган 2011 йилдан бери тингани йўқ.\nИжара тўлашни кечиктирганлар калтакланади\n“Мегапланет”нинг ранг-баранг пештахталари орқасидаги реал вазиятдан хабардор манбанинг Озодликка билдиришича¸ “Мегапланет” савдо маркази хизматчилари меҳнат қонунларида кўрсатилмаган “қаттиқ режим” шароитида ишлашга маҳкум.\nБу биринчи навбатда ижара тўлашни кечиктирганларга оид, дейди ўзини Жавлон деб таништирган манба:\n- Агар келишилган кун ижара пулини тўламасангиз, дарров дўконингиз эшигига қулф осиб қўйишади. Икки кун ичида пул тўламасангиз дўкондан ҳайдашади. Агар эътироз билдирсангиз калтаклашади¸- дейди ўзини Жавлон деб таништирган Озодлик манбаси.\n“Мегапланет” савдо марказидаги дўконлар ижараси ойига 1200 доллардан 6000 долларгача экани айтилмоқда.\nБу Тошкент дўконларидаги энг юқори ижара ҳақи экани айтилади. Ижара ҳақини тўлаш мушкуллиги эса низоларни келтириб чиқармоқда.\nСавдо марказининг иккинчи қаватидаги эркаклар пойабзаллари дўкони хизматчиси Равшаннинг Озодликка айтишича¸ ижарадан пулидан ташқари турли ўлпонлар ҳам савдогарлар силласини қуритмоқда:\n- Ҳомийлик мақсадларида йиғиладиган йиғилмалар куп. Дўконларнинг ижара нархлари кимматлиги, кундалик ҳаражатларнинг кўплиги махсулотлар таннархига таъсир килади. Кўпинча махсулотлар сотилмайди, аксарият ҳолларда фирма эгалари томонидан маҳсулотларнинг нархларини ассоссиз равишда ошириш ҳоллари мавжуд. Одатда оддий аҳоли кўпроқ бозордан савдо қилади, бу ердан асосан хорижликлар, маълум тоифа кишиларгина харид килади. Шу боис ижара ҳақининг катталиги бизга малол келяпти¸- дейди суҳбатдош.\nСуҳбат асносида гипермаркет қўриқчиларининг ўта қўпол ва шафақатсиз экани аëн бўлди.\nГипермаркет ишчилари Ўзбекистон касаба уюшмаси федерациясига савдо марказида меҳнат қонунлари бузилганидан шикоят қилишди.\nШикоятни текширган касаба уюшмаси нозирининг Озодликка айтишича¸ “Мегапланет” савдо маркази мутасаддилари қаттиқўллик ҳолатларини рад қилишмаган.\n- Улар ижарачиларга қўполлик қилган қўриқчиларга нисбатан интизомий чора кўрамиз деб ваъда қилишди¸- дейди Ўзбекистон касаба уюшмаси федерациясининг ўз исмини айтмаган ходими Озодлик билан суҳбатда.\nСавдо марказидаги атир -упа растасининг ўзини Гулмира, деб таништирган сотувчиси марказ қўриқчиларининг қўпол муомаласига ҳар куни нишон бўлаëтганидан нолиди:\n- Ҳақиқатан ҳам мажмуа хавфсизлик хизмати ходимлари қўпол ва тўпори. Бу ерда аксар ҳолларда хавфсизлик ва сервис соҳасига таниш-билиш орқали ишга олишади. Бу ерга ишга қабул қилинаётганларнинг аксарияти маълумотсиз, агар танлов асосида бу ишларга қабул килинганида эди, бундан аввало хизматчилар, дўкон сотувчилари ва харидорлар наф кўрар эди¸- дейди суҳбатдош.\nОзодлик мухбири “Мегапланет” савдо марказидаги “қаттиқ режим” тамсилчиси бўлган хавфсизлик хизмати ходими билан ҳам суҳбатлашди.\nЎзини Даврон деб таништирган қўриқчи гипермаркетдаги қаттиқўллик тизими ҳақидаги маълумотларни қисман тасдиқлади:\n- Бошлиқлар қаттиққўл ва иш тартибига риоя килиш учун талаб кучли. Аммо ходимларни калтаклаш деган гап жуда кулгили. Чунки ҳозирги замонда бировни калтаклаб ишлатиш жуда кулгили. Шароит ва маошлар яхши, бу ерга ҳаммани ҳам ишга олаверишмайди¸ дейди “Мегапланет” савдо маркази қўриқчиси.\nҚўриқчининг “бу ерга ҳаммани ҳам ишга олаверишмайди” деган гапини “Мегапланет” савдо марказидаги вазиятдан хабардор бўлган Жавлон изоҳлади:\n- Бу гап тўғри. Гипермаркетда таниш билишчилик урчиган. Савдо маркази назорати Дилшод деган болани қўлида. У марҳум ҳукумат мулозими Алишер Азизхўжаевга қариндошман деб гапириб юради. “Мегапланет” савдо марказини Алишер Азизхўжаевнинг Азиз исмли жияни Араб Амирликларидан туриб бошқаради¸ дейди суҳбатдош.\nЖавлоннинг айтишича¸ “Мегапланет” савдо маркази юқори мартабали мулозимлар ëрдамида солиқ¸ прокуратура ва бошқа тафтишчилар ҳуружидан ҳимоя қилиниб даҳлсиз ҳудудга айлантирилган.\nСуҳбатдош назарида айнан мана шу “даҳлсизлик омили” боис “Мегапланет” савдо маркази ишчилари қўпол муомала ва калтаклашларга чидаб келишмоқда.


Қирғизистонда тоғ кўчкиси вақтида ўлим қайд этилгач, қишлоқ аҳолиси эвакуация қилинмоқда\n09:52 / 03.05.2016\nҚирғизистон фавқулодда вазиятлар хизматлари Олмалуу-Булоқ қишлоғи аҳолисини эвакуация қилишни бошлади. Ўтган ҳафтада тоғ кўчкилари туфайли бу ерда еттита хонадон вайрон бўлди. Натижада 15 ёшли ўспирин нобуд бўлган. Яна икки кишини қишлоқдошлари қутқариб қолишга улгурган.\nБош вазир Сооронбой Жээнбековнинг ФҲВ раҳбари Қувватбек Бўронов билан учрашувчи якуни бўйича 73та оиланинг кўчирилиши тўғрисида республика ҳукумати матбуот хизмати хабар қилди.\nФавқулодда ҳолатлар вазири бош вазирга ёмғирли об-ҳаво сабабли Сузоқ туманида тоғ кўчкисининг қайталаш эҳтимоли мавжудлиги ҳақида маълум қилди. Ўз навбатида Жээнбеков ҳукуматнинг вазифаси – хавфсизликни таъминлаш ҳамда одамларнинг кўчиб ўтиши учун шароит яратиш эканини билдирди.


0 дан 618 гача. Футбол тарихидаги ноодатий рақамлар – AllSportuz.com\n0 дан 618 гача. Футбол тарихидаги ноодатий рақамлар\n«Палмейрас» футболчиси Дуду янги мавсум учун нооадатий рақам танлади. 2015 йилдан буён у 7-рақам остида ҳаракат қилиб келаётганди, лекин Дуду Қатарнинг «Ад-Дуҳайл» жамоасида ижарада тўп тепаётган вақтида унинг рақами аллақачон бошқа футболчи томонидан банд қилинганди.\nДуду бу вазиятдан чиқиб кетиш йўлини топди — энди унинг либосида 4+3 рақамини кўриш мумкин.\nКлуб бунга рози бўлди ва ноодатий рақамга бағишланган видеоролик ҳам суратга олди. Тўғри, барча расмий жойларда Дудунинг рақами 43 деб ёзилади, аммо бу рақамдан мақсад нималигини барча билади.\nФутбол тарихидаги ноодатий рақамларда майдонга тушиш ҳолатлари жуда кўп юз берган. Уларга мисоллар билан танишамиз.\nҲишам Зеруали, «Абердин» — № 0\nШотландиянинг «Абердин» жамоаси мухлислари марокашлик ҳимоячи Ҳишам Зеруалини ҳақиқий афсона деб ҳисоблайди. Ундан ташқари футболчи ноодатий рақамда майдонга тушгани билан ҳам тарихга кирган. 1999 йилда Британияга ташриф буюрган футболчини фамилиясидаги ҳарфлар сабаб Зеро (нол) деб чақира бошлашди. Ҳишам шу рақамда майдонга тушишни маъқул кўрди. 2004 йилда эса автоҳалокат туфайли вафот этди. Шотландия жамоаси нол рақамини марокашлик футболчи номига абадийлаштириб қўйди. Шотландия футбол федерацияси эса бу ҳолатдан хулоса чиқариб, бошқа футболчиларга нол рақамида майдонга тушишни тақиқлаб қўйди.\nЭмир Спаҳич, «Торпедо» — № 1\n«Торпедо» сафига қўшилган босниялик ҳимоячи бутун мавсумни 1-рақамда ўтказди. Кейинчалик сочларини қизилга бўяган футболчи ўзининг ажралиб турмоқчилиги сабабини тушунтиришни истамади: «Россия футболи учун бу ноодатий туюлиши мумкин, лекин Европада бу оддий ҳол. 1-рақами остида майдонда ҳаракат қиладиган кўпроқ футболчиларни мисол қилишим мумкин. Россияда илк дарвобон бўлмаган 1-рақам эгаси бўлиш ёмонми?». «Торпедо»дан кейин Спаҳич ҳеч қайси жамоада 1-рақам остида ҳаракат қилмади.\nЧили футболи афсоналаридан бири Иван Саморано 1996 йилга қадар «Реал» сафида 9-рақам остида ҳаракат қилган. «Интер»га ўтганидан сўнг ҳам 9-рақамни олди. Лекин орадан бир йил ўтиб, «неразуррилар» таркибига бразилиялик Роналдо келиб қўшилди ва у 9-рақамни сўради. Саморано бу рақамни Роналдога беришга мажбур бўлди. Ўзи эса 18-рақам остида ҳаракат қиладиган бўлди. Севимли рақами рамзий маънода қолиши учун рақамлар орасига «+» белгиси қўйилди. Италия футбол федерацияси ҳам Саморанога ноодатий рақамда майдонга тушишига рухсат берди.\nДэвид Бекҳэм, «Реал», «Лос-Анжелес Гелекси» — № 23\nДэвид «Манчестер Юнайтед» сафида 7-рақамда ўйнаган. Аммо «Реал»га ўтганида 7-рақам бандлиги сабаб 23-рақамни танлаган. Кейинчалик нега айнан ўша рақамни танлаганини сўрашганда, баскетболчи Майкл Жордан шарафига, деб жавоб берганди.\nАнглияда Лорд Бендтнер деб ном қозонган футболчи ғалати одатларга эга эди. Ноодатий костюмлар киярди, машғулотларга маст ҳолатда келарди. Кунларнинг бирида Бендтнер омадсиз 26-рақамини 52-рақамга ўзгартиришни хоҳлаб қолади. Рақамлар икки карра юқори бўлса, омад ҳам икки ҳисса кўпроқ келади, деб ҳисоблаганди. Янги рақамда Никлас бирорта гол ура олмади.\nБиксант Лизаразю, «Бавария» — № 69\n«Бавария» ҳимоячиси Мюнхендаги фаолияти давомида 69-рақам остида ҳаракат қилди. Кейинчалик футболчи бу рақамнинг сирини очди. «Аслида ҳеч қанақа сир йўқ — шунчаки мен 1969 йилда туғилганман, бўйим 169 сантиметр, вазним 69 килограмм».\n«Феномен» деярли бутун фаолияти давомида 9-рақамда ҳаракат қилган. «Интер»да ҳам, «Барселона»да ҳам, «Реал»да ҳам шу рақамда ўйнаган. Лекин 2007 йилда «Милан»га ўтганида, Филиппо Инзаги 9-рақамни банд этгани боис Роналдо 99-рақамни танлашга мажбур бўлади.\nАдолфо Баутишта, «Чивас» — № 100\nМексикада 3 хонали рақамларда майдонга тушиш одатий ҳол бўлган — 1996 йилда «Монтеррей» футболчиси Хесус Ареляно шаҳар юбилейига атаб 400-рақамли футболкада ўйнаган. Адолфо Баутишта эса бутун мавсум давомида 100-рақамда ҳаракат қилди. Онасининг вафотидан сўнг футболкасида унинг доимий такрорлайдиган сўзи: «Бофо, менинг фариштам» сўзини ҳам қўшиб қўйди. Аммо КОНКАКАФ тасарруфидаги халқаро ўйинларда футболкасидаги иккита нолни олиб ташлашга тўғри келарди.\nАндреас Ҳерсог, Австрия терма жамоаси — № 100\nАвстрия терма жамоасида энг кўп ўйин ўтказган футболчи 2002 йил ноябрь ойида терма жамоасининг Норвегияга қарши ўртоқлик учрашувида 100-рақамда майдонга тушди. Ўша куни футболчи терма жамоадаги 100-ўйинини ўтказаётган эди. Рақам ҳам рамзий маъно касб этарди.\nДарвозабон — рекордчи фаолиятида бир марта 3 хонали рақамли футболкада майдонга тушган. Сени «Сан-Паулу» сафидаги юбилей — 618-ўйинини нишонлаш мақсадида шу рақам остида майдонга тушади. Рожерио Бразилия жамоасида 1000 дан ортиқ ўйинда майдонга тушган. Лекин негадир рамзий маънодаги 4 хонали рақамда майдонга тушмаган.\nPrevious Макгрегор – «Селтик»нинг янги сардори!\nNext Месси «Барса» билан ҳали ҳам шартнома имзоламади. Муаммо нимада?


UzNews - “Дарё” мухбири Қаршида ИИБ ходими томонидан таҳдидга учради\n16 апр 2021, 15:47\n“Дарё” мухбири Қаршида ИИБ ходими томонидан таҳдидга учради\nЖурналист ўз хизмат вазифасини бажараётган вақтда ички ишлар органи ходимининг таҳдидига учраган.\nҚаршида ИИБ ходими “Дарё” сайти мухбирига қўполлик билан таҳдид қилган. ИИВ ҳолат юзасидан расмий муносабат билдириб, унда “суҳбат жараёнида касб этикасини бузган ички ишлар органи ходимининг ҳаракатлари ўрганиб чиқилиб, ҳуқуқий баҳо берилишини” маълум қилган.\nМаълум қилинишича, интернет-нашр мухбири Отабек Қўлдошев 16 апрель куни Қарши шаҳридаги “Кўк гумбаз” масжидидан Рамазон ойининг биринчи жума намози ҳақида репортаж тайёрлаётганида шу ерда хизмат олиб бораётган ички ишлар ходимлари билан тушунмовчилик келиб чиққан.\n“Дарё”нинг маълум қилишича, таҳририят зудлик билан ИИВ матбуот котиби Шоҳрух Ғиёсов билан боғланган, шунингдек, бу вақтда Қарши шаҳар 1-сонли ИИБ биноси олдига қашқадарёлик бир гуруҳ журналист ва блогерлар тўпланган.\nКўп ўтмай 1-сонли ИИБга Қарши шаҳар ИИБ бошлиғи Б. Мирзаев ва унинг матбуот котиби Ирода Расулова ҳам етиб келган.


Ходимга ишдан бўшаш учун мажбурий ариза ёздирилган - Hudud24.uz\nЯнгиликларАдлия бўлимлариХодимга ишдан бўшаш учун мажбурий ариза ёздирилган\n10:27 / 14-09-2021\nБАҒДОД туманининг “Чек-сарой” қишлоғида яшовчи фуқаро Абдураҳмон Рожиев тумандаги 39-умумий ўрта таълим мактабида техник ходим вазифасида ишлаб келаётганди. Нимадир бўлди-ю, 2020/2021-ўқув йили якунида — 2021 йил 25 май куни у ишдан бўшатилди. Абдураҳмон ака бундан норози бўлиб, туман адлия бўлимига мурожаат қилди.\nМазкур мурожаат ўрганилганда, А.Рожиевнинг ишдан ноқонуний бўшатилгани аён бўлди. Яъни, мактаб директори ва ўринбосари уни мажбурлаб, ишдан бўшаш тўғрисида ариза ёздириб олган. Ваҳоланки, ходим меҳнат муносабатларини тугатишни истамаган.\nМеҳнат кодексининг 99-моддасига мувофиқ, ходим номуайян муддатга тузилган меҳнат шартномасини ҳам, муддати тугагунга қадар муддатли меҳнат шартномасини ҳам, икки ҳафта олдин иш берувчини ёзма равишда огоҳлантириб, бекор қилишга ҳақлидир. Огоҳлантириш муддати тугагандан сўнг ходим ишни тўхтатишга ҳақли, иш берувчи эса, ходимга меҳнат дафтарчасини бериши ва у билан ҳисоб-китоб қилиши шарт. Аммо юқоридаги ҳолатда ёзма огоҳлантириш хатининг мавжуд эмаслиги ҳам А.Рожиевга мажбуран ариза ёздирилганини англатади.\nШу боис, туман адлия бўлими томонидан 39-умумий ўрта таълим мактаби директори номига қонунбузилиш ҳолатини бартараф этиш тўғрисида тақдимнома киритилди. Натижада А.Рожиев мактаб директорининг 2021 йил 19 июлдаги буйруғига асосан аввалги ишига тикланди.\nБағдод туман адлия бўлими бошлиғи


Бир кун олдин ушланган фаолнинг изолятордан ўлиги чиқди - Қозоғистон ва намойишлар - BBC News O'zbek\nБир кун олдин ушланган фаолнинг изолятордан ўлиги чиқди - Қозоғистон ва намойишлар\nСурат манбаси, Joanna Lillis\nМухолиф партия тарафдорлари ёппасига ҳибсга олиндилар\nҚозоғистон пойтахти Нурсултондаги тергов изоляторида 42 ёшли фаол Дулат Ағадил оламдан ўтган. Бу ҳақида шаҳар полицияси департаменти хабар тарқатди. Ағадил кеча, 24 февраль куни тунда уйидан олиб кетилганди.\nУнинг вафоти Қозоғистонда яна авж олган норозилик намойишлари тўлқини манзарасида юз бермоқда.\nПолициянинг айтишича, у спиртли ичимлик таъсири остида бўлган ва юрак етишмовчилигидан ўлган. Аммо, Қозоғистонлик қатор журналистлар ва фаоллар Ағадилнинг ичмагани ва чекмагани, тўрт фарзанднинг отаси бўлгани, ва уйидан тунда мажбуран олиб кетилиши ортидан изоляторда уриб ўлдирилган бўлиши мумкинлигини айтишмоқда.\nБи-би-си билан суҳбатда марҳумнинг сафдоши Дархан Умирбаев Ағадил ичган бўлганлиги ҳақидаги маълумотни ҳукумат ўйлаб чиқарганини айтиб, бу иддаога ишонмасликка чақирди. Мухолифат фаоллари Ағадил ўлими ортидан Ички ишлар вазирининг истеъфосини талаб қилишмоқда.\nПолициянинг баёнотига кўра, Дулат Ағадилга судга бўйсунмаслик ва судни ҳақорат қилиш айблари билан ҳибс чораси белгиланган, у ушлаб турилган камерада яна тўрт маҳкум бўлган ва уларнинг бари Ағадилга қарши зўравонлик ишлатилмаганини айтиб кўрсатма беришган.\nАйни дамда халқаро инсон ҳуқуқлари ташкилотлари Қозоғистонда мухолифат ва фуқаролик фаолларига қарши тазйиқларни тўхтатишни талаб қилишмоқда.\nХалқаро Амнести гуруҳи уч кун аввал Алмати шаҳрида ўтган мухолифат намойишида ҳибсга олинган камида 70 кишини зудлик билан шартсиз озод қилишни сўрамоқда.\nБу намойишчилар ҳукуматнинг сиёсий партиялар рўйхатга олинишига тўсиқлик қилиши ва ҳукумат танқидчиларига қарши тазйиқдан норозилик билдириб чиққан эдилар.\nМитингнинг бош мақсади, Амнести ва қатнашчиларга кўра, яқинда асос солинган, аммо рўйхатдан ўтказилмаган мухолифатдаги Қозоғистон Демократик партиясини тинч йўл билан қўллаб-қувватлаш бўлган.\nСурат манбаси, Darkhan Umirbaev\nАғадилнинг дўстлари тарқатган видеода у тунда ўз уйида ҳибсга олинаётгани ва кишан солинаётгани акс этган\nАмнести гуруҳига кўра, партия ўз таъсис қурултойини ўтказишга шайланганида ҳукуматнинг қаттиқ босимига учраган, унинг қатнашчилари ҳибсга олинган.\nПартия аъзоларига кўра, уларнинг ўнлаб сафдошлари бутун Қозоғистон бўйлаб қурултой арафасида босимга учраган ва уларнинг камида 23 нафарига турли айблар билан маъмурий ҳибс чораси қўлланилган.\nЖурналист Жоанна Лиллис хабарига кўра, Алматининг ўзида 200дан ошиқ киши ҳибсга олинган.\nПартия тарқатган видеода Демократик партия раҳбарларидан бири Жанбол Раҳматилланинг қурултойдан бир кун аввал, 21 февралда ҳибсга олиниши акс этган.\nУнинг сафдошлари олган видеода полиция ходимлари ўзларини таништиришдан бош тортадилар ва Раҳматилланинг қаерга олиб кетилаётганини ошкор қилмайдилар. Бироз кейинроқ Жанболат Мамайнинг рафиқаси, журналист Инга Мамай ҳам ҳибсга олинди.\nҚозоғистон: Оммавий тартибсизликларда 8 киши ҳалок бўлди - нималар маълум\nПрезидент қизи президент бўладими? Қозоғистон ва Назарбоев оиласи - BBC Uzbek\nЎзбекистон: Толибонга қўшилган минглаб инсонлар, наркотрафик ва одам савдоси – БМТ нимадан хавотирда?


Мухолифат партияларига бирлашиш чакириги - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n«Бирлик» Халк Харакати Партиясининг Баёноти - Мухолифат партияларига бирлашиш чакириги\n26 май 2004 йил\nТахминан бир йилдан бери Ўзбекистонда катта сиёсий ўзгаришлар жараёни давом этмокда. «Бирлик» халк харакати, «Эрк» ва «Озод дехконлар» партиялари узок йиллаб давом этган мажбурий танаффусдан сўнгра илк курултойларини ўтказдилар. «Бирлик» халк харакати шу ном остидаги партияга айланди. Хукук химоячиси ташкилотларининг фаолияти яна хам жадаллашди, фаолият майдони кенгайди. Буларнинг хаммаси демократик мухолифатнинг ютугидир.\nМухолифат партияларининг бундан кейинги боскичдаги асосий вазифаси – расмий рўйхатдан ўтиш ва мамлакатдаги сиёсий жараёнларга, биринчи навбатда, келаётган парламент сайловларига катнашиш.\nАммо, кўринишидан, мавжуд хокимият вокеаларнинг шу йўналишда кетишига, жумладан, мухолифатни расмийлаштиришга рухсат беришга тайёр эмас. У март ойи сўнгидаги террористик ходисаларни бахона килиб, демократларга нисбатан сиёсатини яна хам кескинлаштираётгани хам билиниб турибди.\nБундай шароитда, оркага чекинишни истамаётган диктатура каршисида мухолифат бир ташкилотга бирлашиши керак. Бизнинг таклифимиз – «Бирлик» Партияси номи остида бирлашиши керак.\nБирлашадиган хамма партиялар «Бирлик» халк харакатидан илдиз олган, демак, бу ном остида бирлашиш хеч кимни камситмайди. Бундан ташкари, «Бирлик» рўйхатдан ўтиш учун ярим йилдан бери Адлия вазирлиги билан кураш олиб бормокда, хозир иш Олий судга олиб чикилди. Бу йил бўладиган парламент сайловларида мустакил номзодлар кўрсатиш учун тузиладиган Ташаббус гурухларининг асосини ташкил килувчи «Бирлик»нинг шахар ва туман ташкилотлари яратилмокда. Унинг бу ишлардаги тажрибаси бутун мухолифат учун фойдали бўлади.\nАйтилганлардан келиб чикиб, бутун мухолифатни «Бирлик» Партияси номи остида бирлашишга чакирамиз. Шундай килинса, бир тарафдан, мухолифат сайловлар олдида катта кучга эга бўлади, бошка тарафдан, халкимизнинг ва дунё жамоатчилигининг мухолифатга ишончи ва уни кўллаб-кувватлаш даражаси кескин ошади. Миллат ва мамлакат такдири олдида бир оз бўлса хам маъсулият сезган одамлар бундай таклифдан воз кечолмасликларига ишонамиз.